Verżjoni Vidjo: Beata Marija Droste zu Vischering "Kemm hu invenzjoni ta' mħabba s-Santissmu Sagrament, li taħt il-figura tal-ħobż jressaqna lejh biex inħobbuh u nsibu lil dak li jixtieq jiltaqa' magħna." – San Alfons de Liguori. BEATA MARIA DROSTE ZU VICHERING Reliġjuża 1863 – 1899 Tagħrif: Twieldet fit-8 ta' Settembru 1863, f'Munster, fil-Ġermanja, minn ġenituri nobbli. Kienet tewmija ma' ħuha Max. Ommha nisslet fiha mħabba kbira lejn il-Qalb ta' Ġesù. Ta' 12-il sena għamlet l-ewwel tqarbina u l-griżma tal-isqof u ħasset ix-xewqa li ssir reliġjuża. Daħlet mas-sorijiet tal-Bon Pastur f'Munster fl-1888, meta kellha 25 sena u tawha l-isem ta' Swor Marija tal-Qalb Divina. Sa minn meta kienet għadha novizza ħasset lil Ġesù jsejħilha biex tkun qrib il-qalb tiegħu u tgħallmet kif tħaddan it-tbatija. Kienet devota kbira tal-Ewkaristija u sikwit kienet tħoss messaġġi mistiċi. Fl-1864, Intbagħtet Lisbona u ftit wara saret is-superjura fil-kunvent ta' Oporto fil-Portugall. Sentejn biss wara mardet ħafna u b'hekk setgħet tirċievi lil Ġesù Ewkaristija kuljum bħala vjatku. Dak iż-żmien ma kienx permess tqarbin ta' spiss, imma f'waħda mill-intimitajiet tagħha ma' Ġesù, hu wrieha kemm kellu xewqa kbira li jingħaqad aktar mal-erwieħ permezz tal-Ewkaristija, u xtaqha li tagħmel minn kollox biex dan iseħħ. Ġesù rrevelalha wkoll ix-xewqa li tibda d-devozzjoni lejn il-Qalb Imqaddsa billi l-erwieħ joffrulu post f'qalbhom u jikkonsagraw ruħhom lejn il-Qalb Imqaddsa. Fl-1897, rċeviet l-ordni mingħand Ġesù biex tgħid lill-Papa jikkonsagra l-umanità kollha lill-Qalb Imqaddsa ta' Ġesù, iżda kien biss fl-1898, li hija ngħatat il-permess li tikteb Ruma lill-Papa Ljun XIII. Hija qatt ma rċeviet tweġiba għall-ittra tagħha, u għalhekk sena wara reġgħet bagħtet ittra oħra. Did-darba t-talba ntlaqgħet u l-Papa aċċetta li jikkonsagra d-dinja lill-Qalb ta' Ġesù fil-11 ta' Ġunju tal-istess sena. Imma Swor Marija Droste qalbet għall-agħar u mietet waqt li kienet qed tipprepara għall-festa solenni tal-Qalb ta' Ġesù. Hija mietet fit-8 ta' Ġunju, 1899, u ġiet ibbeatifikata mill-Papa Pawlu VI fl-1 ta' Novembru, 1975. Ħsieb : Aħna f'hiex aħna fid-devozzjoni tagħna lejn il-Qalb Imqaddsa ta' Ġesù li jixtieqna nersqu lejh permezz tal-Ewkaristija? San Piju X, il-Papa tal-Ewkaristija jgħidilna li "l-Ewkaristija hija l-aktar ħaġa nobbli u għolja għaliex għandha bħala oġġett lil Alla nnifsu, esseri l-aktar nobbli u għoli; hija l-aktar ħaġa li lilna tqawwina għaliex tagħtina l-Awtur tal-grazzja; u l-aktar ħelwa għaliex ħelu hu l-Mulej tagħna." Id-devozzjoni lejn l-Ewkaristija, flimkien mad-devozzjoni lejn il-Madonna, hija devozzjoni tas-sema, għaliex hija d-devozzjoni li għandhom l-Anġli u l-Qaddisin tas-sema. Tgħidilna Santa Ġemma Galgani: "Ġib quddiem għajnejk skola ġewwa l-Ġenna. Titgħallem tħobb biss. L-iskola hija ċ-ċenaklu, l-imgħallem hu Ġesu', id-duttrina tiegħu hija Ġismu u Demmu." L-Ewkaristija hi Ġesù, Imħabba tagħna. Għalhekk l-Ewkaristija hija Sagrament tal-Imħabba u tal-Imħabba fil-milja tagħha: fiha jinsab Ġesu' ħaj u veru li hu "Alla Imħabba," dak Alla "li ħabb lil tiegħu li kienu fid-dinja ħabbhom sal-aħħar." (Ġwanni 13:1) "Dak li ma jħobbx ma jagħrafx lil Alla, għax Alla hu Imħabba." (1Ġwanni 4:7) L-Ewkaristija tirrapreżenta l-aktar espressjonijiet profondi u għolja ta' mħabba: l-imħabba misluba, l-imħabba li tgħaqqad, l-imħabba li tagħti qima, l-imħabba li titlob. Ġesù Ewkaristija hu Imħabba misluba fis-sagrifiċċju tal-Quddiesa fejn tiġġedded l-offerta tiegħu għalina; hu Mħabba li ġġib l-għaqda sagramentali u spiritwali fejn insiru ħaġa waħda meta nirċevuh fl-Ewkaristija, huwa l-Imħabba li noffru bħala qima għaliex huwa offerta ta' adorazzjoni lil Alla il-Missier, huwa l-Imħabba li titlob għaliex permezz tiegħu u bih u fih aħna ngħaqqdu it-talb tagħna u npoġġuh f'idejn Alla biex jismagħna. "Li Ġesù jiġi joqgħod fir-ruħ tagħna, jfisser li aħna tiegħu; hekk hu saltna perfetta ta' mħabba," jikteb San Pietru Giuliano Eymard. Permezz tal-Ewkaristija, f'kull min għandu qalb safja jseħħ dan "ir-renju perfett ta' imħabba" li jressaqna lejn it-Tabernakli Mqaddsa u jgħaqqadna ma' Ġesu' Ostja b'umiltà u mħabba. Ġesù fl-Ewkaristija, jagħti lilu nnifsu għalina bħala sagrifiċċju bl-umiltà u mħabba infinti. San Franġisk meta jitkellem fuq l-Ewkaristija jgħid li hija ħaġa li tgħaġġbek meta tilmaħ l-Iben t'Alla u Alla nnifsu, is-Sinjur tal-Univers, jumilja ruħu u jinħeba taħt ix-xbieha ta' ħobż għall-għejxien u l-faraġ ta' ruħna. "Araw ħuti kemm Alla umilja ruħu....Għalhekk ersqu biex tilqgħu lil Dak li jaf kollox fuqkom." San Alfons de Liguori jkompli jżid: "Kemm hu invenzjoni ta' imħabba is-Santissmu Sagrament, li taħt il-figura tal-ħobż jressaqna lejh biex inħobbuh u nsibu lil dak li jixtieq jiltaqa' magħna." Ġesù Ewkaristija huwa t-triq sigura li tmexxina lejn il-Missier, flimkien ma' Marija l-Omm Divina tiegħu u s-saċerdot li kuljum jagħtihulna fis-sagrifiċċju tal-Quddiesa. U int, kemm qed tirċievi lil Ġesù ta' spiss b'ruħ safja fl-Ewkaristija ħalli din tkun għalik is-sors li minnha jkollok il-qawwa li tgħix ħajja tajba u qaddisa? Talba : O Mulej, dejjem preżenti magħna fl-Ewkaristija, Inti ridt lill-Beata Marija Droste zu Vischering twassal il-messaġġ tiegħek li tixtieq li l-bnedmin ikunu jistgħu jirċevuk aktar ta' spiss u li jagħrfu jsibu f'Qalbek dik l-imħabba tħeġġeġ li trid issalvana, agħmel li aħna nitħeġġu biex niġu niltaqgħu miegħeK ta' spiss u nirċevuK bil-qima. Ammen. English Version: http://www.mysticsofthechurch.com/2015/11/blessed-maria-droste-her-remarkable.html Alternative Reading: http://www.traditionalcatholicpriest.com/2014/08/13/blessed-mary-of-the-divine-heart-and-the-consecration-of-the-world-to-the-sacred-heart/ Wikipedia: https://en.wikipedia.org/wiki/Mary_of_the_Divine_Heart Nota: It-Tagħrif dwar din il-qaddisa tal-lum huwa meħud mill-fuljett Signum Fidei . Il-Ħsieb huwa meħud mis-sit jesusandmary. __ATA.cmd.push(function() { __ATA.initDynamicSlot({ id: 'atatags-26942-5ed64ecb13f40', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
8 ta' Ġunju: Beata Marija Droste zu Vischering